Acopo timo ang’o ka ng’atu moko ubemito watim kude tarwang’?\nPENJI MI 7\nKan iyio kunoke ikwero nitimo tarwang’, ng’ei nia ibinwang’u matoke maber kunoke marac i kwo peri mi nindo m’ubino.\nKepar lembe mae: Nyaku ma nyinge Heather ging’eiri giku jalawobi ma nyinge Mike fodi pi dwi ario kende, ento Heather winjere ve gilar ging’eiri kude cuu i wang’e. Gibed gikiewo SMS ikindgi saa ceke, giweco ku telefon pi saa ma lee, man ng’atuman copo ng’eyo lembe ma wadi ubemito niyero! Kawoni dong’ Mike ubemito ngo gibed giwec aweca kende.\nIkind dwi ario m’ukadhu, Mike giku Heather gibed gimaku cing’gi, man gibed gicwiyo limbgi acwiya kende. Heather ubemito ngo gimond i timo mange. Re ebemito ngo bende nia mer migi giku Mike ulal. Mike kende re ma ketho enwang’ere nia eleng’ lee man ewinjere maber. ‘Ewacu ‘yor i ie’ kumae: Waku Mike re wamarara andha . . .’\nKan idaru romo nigamu kunoke nigiero, man ibenweng’iri kud ayi lembe pa Heather, icopo timo ang’o?\nRibiri utie giramia m’uai ibang’ Mungu, m’emio ni dhanu m’ugamiri kende. Pieno, nitimo tarwang’ i wang’ gamiri tie nitio rac ku giramia maeno. Erom ve niting’o bongu maleng’ ma ng’atini umio iri, e idwoke calu samba bongu mi weyo utur ikum piny\nKan imito ituk ku wi yen man iring ve winyo, ibinwang’iri can. Kumeno bende, ibinweng’iri ku can kan ituro cik mi kurajo, calu ve cik mae: “Wuceru ni tarwang’.”—1 Jutesaloniki 4:3.\nKan ituro cik maeno, ibinwang’u matoke makani marac? Biblia uwacu kumae: “Ng’atu m’utimo tarwang’ meca edubo kum kume gire.” (1 Jukorinto 6:18) Nyo eno tie lemandha?\nJu ma gitimo sayusac ginwang’u nia aradu ma gitimo tarwang’ i wang’ gamiri, ginwang’iri ku matoke moko kokoro, kud ikind matoke ma jurieyo piny e.\nAPIDACWINY. Aradu ma dupa ma gilar gitimo tarwang’ i wang’ gamiri, giyero nia nwang’u cing’ ging’ei, nwang’u gitimo ngo.\nKOSO GENIRI. Ing’ei timo tarwang’, ng’atuman dok penjere kumae: ‘Jalawobi eni kunoke nyaku eni, udaru timo ngo tarwang’ ku ng’atu mange de?’\nTURCWINY. Jumanyir mapol gibed gimaru ng’atu ma bigwokogi ento ungo ng’atu ma copo nitio kugi pi nidaru ava mi kume. Jumaco mapol ke gibed gimaru ngo akeca jumanyir m’ular uyio gitim kugi tarwang’.\nLembe ma pigi tek: Tekene ilar itimo tarwang’ ma fodi igemiri ngo, nwang’u ibayu valer peri giri, man nwang’u ibayu gin moko ma pire tie tek akeca. (Jurumi 1:24) Kumi tie gin ma pire tek, pieno ukwayu ngo iketh jutii kude swa!\nNyuth nia icungo ma tek, nwang’u ‘ibeceriri ni tarwang’.’ (1 Jutesaloniki 4:3) Ing’eye, kan ibin igamu kunoke igiero ka dong’ icopo nitimo ribiri; saa maeca ibitime kud anyong’a, m’umbe lworo, m’umbe jiji, man m’umbe adieng’acwiny ma bewok ka ng’atini utimo tarwang’ i wang’ gamiri.—Lembrieko 7:22, 23; 1 Jukorinto 7:3.\nNyo ng’atu m’umeri andha copo mito enyoth leng’kum man paru peri?\nNyo ng’atu m’ubedieng’ piri andha copo maru ewondi kara itur winjiri peri ku Mungu?—Juebrania 13:4.\nPI JUMANYIR KENDE\nJumaco mapol giwacu nia gicopo ngo kadok nyanok de nigamu nyaku ma gidaru timo kude tarwang’. Pirang’o? Pilembe gibed gimaru ng’atu ma fodi uvuto ngo ku co!\nNyo lembuno copo nizungi, kunoke copo nyayu ng’ecwiny i ii? Kepoi ikum lembe mae: Filme ma tung’ tung’ man program moko mi televizio ketho junen nia tarwang’ ma jutimo i saa mir aradu tie rac ungo, kunoke nia etie mer mandha.\nEnto kud iwek juwondi! Dhanu ma gibebidhi kara itim kugi tarwang’ gibesayu nipong’o yeny migi gigi.—1 Jukorinto 13:4, 5.\nPI JUMACO KENDE\nKan itie ku nyaku moko m’ibemito nigamu, penjiri kumae: ‘Nyo andha abedieng’ pi nyakune?’ Ka eyo, icopo nyutho nenedi nia andha ibedieng’ pire? Icopo nyutho, nwang’u itie ku tego mi moko kikiki ikum cik pa Mungu, ku rieko mi uro lembe ma ketho wupodho i abidhe, man nwang’u itie ku mer ma bikonyi nidieng’ ikum bero pare.\nKan itie ku kite maeno mabeco, nyaku m’imito nigamu biwinjere calu nyaculami ma kura pare ber akeca m’uwacu kumae: “Jamerna e para man an a pare.” (Wer pa Suleman 2:16) I adundo, ebimeri lee mandhandha!\nJUK MA COPO KONYI\nKa ng’atu moko ubebidhi nia wutim kude tarwang’, man ebeyero nia, “Kan imara andha, yii ira,” icopo dwoko ire ku tegocwiny kumae: “In de kan imara andha, icopo kwayu ngo nia watim kudi tarwang’!”\nSaa m’itie karacelo ku nyaku kunoke ku nico, cik maber m’icopo lubo ni e: Kan etie lembe m’icopo timo ngo i vut junyodo peri, icikiri ngo nitime.\nIcopo niyero kunoke nitimo ang’o ka ng’atu moko ubemito wutim kude tarwang’?\nLembang’o ma copo ketho ebedo iri tek nikwero nitimo tarwang’?\nIromo uro lembenegi nenedi?